Apple Pay lanceret i Danmark i dag: Vil koste samfundet dyrt

Apple har et særdeles besidderisk forhold til sine brugere, når det kommer til mobilbetalinger.

Opdateret: Denne artikel fortalte oprindeligt, at Apple Pay undertrykker andre mobile betalingsløsninger i betalingssituationen. Efter Apple Pay er blevet lanceret har Version2 med egne test imidlertid måtte konstatere, at det ikke er korrekt for alle terminaler. Vi beklager fejlen.

Apples betalingstjeneste Apple Pay er klar til Danmark og bliver lanceret i dag tirsdag.

Apple Pays chef Jennifer Bailey erklærede fredag, at Danmark, Finland og Sverige nu er på listen over lande, hvor Apple Pay er lanceret. I dag har både Nordea og Jyske Bank meldt ud, at kunder får adgang til betalingstjenesten, der nu er tilgængelig i 20 lande.

Læs også: Apple Pay kommer til Danmark i år

Nordea ønskede i går ikke at kommentere sagen over for Version2.

Henning N. Jensen, der er seniorpartner i PlusCon og ekspert i betalingsløsninger, giver personligt ikke Apple Pay store chancer hos danskerne, der flittigt har taget kontaktløst betalings til sig med rekordfart, skriver han i en mail til Version2.

»Nogle mener, at Apple’s image nok skal drive udviklingen for Apple Pay, mens andre gør opmærksom på, at MobilePay og det kontaktløse Dankort allerede står så stærkt i danskerne bevidsthed, at Apple Pay måske kun vil slå igennem hos de mest nørdede,« bemærker han i en analyse af Apples muligheder.

Apple Pay er gratis for forbrugerne, men kan koste samfundet dyrt i ekstra betalingsgebyrer, mener Henning N. Jensen, der er senior partner i PlusCon og ekspert i betalingsløsninger. Illustration: Pluscon

Væsentligt problem

Fra et forbrugersynspunkt kan man glæde sig over, at Apple Pay bruger telefonens NFC-chip – i modsætning til den mindre driftsikre Bluetooth-løsning som Mobile Pay, Nets' Dankort-app og COOP’s betalings-app alle bruger.

Men som Version2 tidligere har beskrevet er Bluetooth også kun nødvendig, fordi Apple ikke vil give tredjeparter adgang til NFC-chippen i iPhones.

En beslutning, der i sig selv er problematisk for konkurrencen, mener Troels Holmberg.

»Vi mener, at Apple bør låse NFC-chippen op. Det gør Samsung, hvilket betyder, at Samsung-brugere selv kan vælge, hvilke betalingsløsninger de vil bruge. Alt andet er dårligt for konkurrencen og dårligt for brugeren,« siger han.

Forholdet går ikke kun ud over iPhone-brugere, fordi selskaber som fx Nets vælger at droppe NFC-løsningen helt frem for at udvikle to parallelle systemer.

»Det er et væsentligt problem set med vores øjne. Og vi vil forsøge at tage sagen videre i forhold til konkurrencemyndighederne.«

Dyrt for samfundet

Mens det er gratis for forbrugerne at anvende Apple Pay, kan det samme ikke siges om butikkerne, der tager imod betalingen. Fordi Apple Pay ikke kan håndtere Dankort, vil brugere i stedet betale med Visa eller Master Card, som med få undtagelser altid kræver højere gebyr pr. transaktion.

»De har valgt ikke at ville håndtere Dankortet, for det ville kræve en lokal løsning for Danmark. Det eneste sted, hvor jeg har kendskab til, at man har lavet en lokal løsning, er i Frankrig. Og de er alt andet lige 67 millioner mennesker og ikke 5,5 millioner,« siger Henning N. Jensen.

Også hos Forbrugerrådet ser man et problem i, at Apple Pay ikke kan håndtere Dankortet.

»Det er problematisk for Danmark som samfund, at vi vil se billige Dankort-betalinger blive til dyre Visa-betalinger,« siger Troels Holmberg og tilføjer:

»Den regning må butikkerne ikke sende videre som gebyr til kunderne, så vi kommer alle til at betale udgifterne i form af højere priser.«